Document ID: 31995R1683

Reference:
19/ 01
BG
Официален вестник на Европейския съюз
9
31995R1683
L 164/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1683/95 НА СЪВЕТА
от 29 май 1995 година
за определяне на единен формат за визи
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 100в, параграф 3 от него,
като взе предвид предложението на Комисията,
като взе предвид становището на Европейския парламент,
като има предвид, че член 100в, параграф 3 от Договора налага на Съвета да предприеме мерки за приемането на единен формат на виза преди 1 януари 1996 г.,
като има предвид, че приемането на единен формат на виза представлява важна крачка към хармонизацията на политиките в областта на визите; като има предвид, че член 7а от Договора предвижда, че вътрешният пазар се състои от пространство без вътрешни граници, където свободното движение на хората се осигурява в съответствие с разпоредбите на Договора; като има предвид, че тази стъпка следва да бъде считана като изграждане на съгласувано цяло с мерките по дял VI от Договора за създаване на Европейския съюз;
като има предвид, че е от съществено значение единният формат на виза да съдържа цялата необходима информация, както и да отговаря на високи технически стандарти, и по-точно за защита срещу подправяне и фалшификация; като има предвид, че единният формат на виза трябва да бъде пригоден за употреба във всички държави-членки, както и да съдържа общоприети елементи на защита, които да са ясно различими и да са видими с просто око;
като има предвид, че настоящият регламент определя само спецификации, които не са от секретен характер; като има предвид, че съответните спецификации трябва да бъдат допълнени от други, които са секретни, с цел да се предотврати рискът от подправяне и фалшификация и че те не трябва да съдържат лични данни, нито да се отнасят до такива; като има предвид, че правомощията за приемане на по-нататъшни спецификации следва да се предоставят на Комисията;
като има предвид, че за да се гарантира, че съответната информация не се предоставя на по-голям брой лица, отколкото е необходимо, също така е важно всяка държава-членка да определи не повече от един орган, който да отговаря за отпечатване на единния формат на виза, като същевременно държавата-членка е свободна да промени органа при необходимост; като има предвид, че поради съображения за сигурност всяка държава-членка трябва да съобщи на Комисията и на държавите-членки името на компетентния орган;
като има предвид, че за да бъде ефективен, настоящият регламент трябва да бъде приложим към всички видове визи, които са посочени в член 5; като има предвид, че държавите-членки трябва да имат възможността да използват също така единния формат на виза за цели, които са различни от тези, описани в член 5, т. е. да включат видими с невъоръжено око различия, които изключват всякакво объркване с единния формат на виза;
като има предвид, че по отношение на личните данни, които трябва да бъдат въведени в този единен формат на виза съобразно приложението към настоящия регламент, следва да се гарантира съответствие с разпоредбите, които са приети от държавите-членки в областта на защита на данните, както и с релевантното законодателство на Общността,
ПРИЕ НАСТОЯЩИЯ РЕГЛАМЕНТ:
Член 1
Издаваните от държавите-членки визи в съответствие с член 5 се изготвят под формата на единен формат (стикер). Те отговарят на спецификациите, които са посочени в приложението.
Член 2
Допълнителни технически спецификации, които да направят визата трудна за подправяне и фалшификация, се приемат в съответствие с процедурата по член 6.
Член 3
1.   Спецификациите по член 2 са секретни и не се публикуват. Те се съобщават единствено на органите, които са определени от държавите-членки за отпечатването, и на лицата, които са надлежно упълномощени от държава-членка или от Комисията.
2.   Всяка държава-членка определя един орган, който да е отговорен за отпечатването на визите. Тя съобщава името на органа на Комисията и на останалите държави-членки. Един и същ орган може да бъде определен от две или повече държави-членки. Всяка държава-членка си запазва правото да смени органа. Тя съответно информира за това Комисията и останалите държави-членки.
Член 4
1.   Без да се засягат релевантните по-подробни разпоредби относно защита на данните, лицата, на които се издава виза, имат право да проверят личните си данни върху визата и при необходимост да поискат да бъдат направени поправки или заличавания.
2.   Единният формат на виза не съдържа никаква информация, която да бъде разчетена с техническо средство, която да е различна от данните, които се съдържат в клетки 6 — 12 в приложението или които фигурират в съответния документ за пътуване.
Член 5
По смисъла на настоящия регламент под „виза“ се разбира разрешението, което се издава, или взетото решение от държава-членка, което се изисква за влизане на нейна територия с цел:
—
пребиваване в съответната държава-членка или в няколко държави-членки за не повече от три месеца,
—
транзитно преминаване през територията или транзитната летищна зона на тази държава-членка или на няколко държави-членки.
Член 6
1.   При позоваване на определената в настоящия член процедура се прилагат разпоредбите по-долу.
2.   Комисията се подпомага от комитет, които е съставен от представители на държавите-членки и е председателстван от представителя на Комисията.
Представителят на Комисията предлага на комитета предложение за мерките, които трябва да бъдат предприети. Комитетът дава становището си по предложението в срок, който председателят определя в зависимост от спешността на въпроса. Становището се взима с мнозинството по член 148, параграф 2 от Договора, в случаи на решения, които Съветът е необходимо да приеме по предложение на Комисията. По време на гласуването в комитета гласовете на представителите на държавите-членки се отчитат по процедурата на цитирания член. Председателят не взима участие в гласуването.
3.
а)
Комисията приема предвидените мерки, ако са съобразени със становището на комитета.
б)
Когато предвидените мерки не са в съответствие със становището на комитета или при липса на становище, Комисията предоставя без отлагане на Съвета предложение за мерките, които следва да се предприемат.
Ако в случай на изтичане на период от два месеца Съветът не е предприел действие, предложените мерки се приемат от Комисията, освен в случай че Съветът се е произнесъл с обикновено мнозинство срещу въпросните мерки.
Член 7
Когато държавите-членки използват единния формат на виза за цели, които са различни от тези по член 5, следва да бъдат предприети съответни мерки, които гарантират, че е невъзможно всякакво объркване с визата, която е посочена в член 5.
Член 8
Настоящият регламент влиза в сила на двадесетия ден след публикуването му в Официален вестник на Европейските общности.
Член 1 започва да се прилага шест месеца след приемането на мерките по член 2.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 29 май 1995 година.
За Съвета
Председател
H. de CHARETTE
ПРИЛОЖЕНИЕ

Summary:
Единен формат за визи, издадени на лица, които не са граждани на ЕС
Единен формат за визи, издадени на лица, които не са граждани на ЕС
 
РЕЗЮМЕ НА:
Регламент (ЕО) № 1683/95 — правила относно единния формат на ЕС за визи
КАКВА Е ЦЕЛТА НА ТОЗИ РЕГЛАМЕНТ?
През 1995 г. ЕС създаде единен формат за виза за ЕС, който има формата на стикер, който се поставя върху пътния документ на лица, които не са граждани на ЕС и са задължени да представят виза.
Този регламент определя правила за единния формат за визи, не само за държавите от Шенген* но и за Ирландия и Обединеното кралство (1).
ОСНОВНИ АСПЕКТИ
Единният формат се отнася за:пребиваване в една или в няколко държави от Шенгенското пространство за не повече от 3 месеца;  транзитно преминаване през международната транзитна летищна зона на държавите от Шенген („летищна транзитна виза“).  По отношение на държавите от Шенген, например виза за краткосрочен престой, издадена от една от тях, дава право на нейния притежател да пътува в 26-те държави за период до 90 дни в рамките на период от 180 дни.Визите за посещения, които превишават този период, остават обект на национални процедури (т.е. които позволяват на своя притежател да работи или да установява стопанска дейност, търговия или да работи по професията си).Информация за визовия стикерЕдинният визов стикер определя броя на дните, в които един гражданин на държава извън ЕС може да остане в Шенгенската зона и в Ирландия и Обединеното кралство (1). По отношение на Шенгенската виза, дните трябва да бъдат броени от датата, на която той или тя са влезли в Шенгенската зона (печатът за влизане) до датата, на която излизат от Шенгенската зона (печатът за излизане), включително и тези два дни.Точната продължителност на валидността на визата е указана върху визовия стикер под заглавието „Времетраене на посещението“.
Регламент (ЕС) 2017/1370 въвежда нов дизайн на визовия стикер с допълнителни функции за безопасност за да се предотврати фалшифицирането. Ирландия и Обединеното кралство (1) не са обект на прилагането на новите мерки, които влязоха в сила на 17 август 2017 г. Независимо от това тези държави могат да поискат от Европейската комисия да сключи споразумения за обмен на техническа информация в модела на техните национални визи.
Технически спецификацииЕдинната виза трябва да съответства на:списък с технически спецификации относно универсално приложими характеристики за сигурност, ясно различими с просто око, включително: интегрирана снимка, направена съгласно високи стандарти за сигурност,логото, което се състои от буква или букви, указващи издаващата държава — или група от държави, какъвто е случаят с Бенелюкс;  други технически спецификации, които имат за цел предотвратяване на подправянето и фалшифицирането на визата, и посочват методи за попълване на визата.  Всяка държава от ЕС трябва да определи само един орган, който да печата визи. Тя трябва да съобщи името на този орган на Европейската комисия и на останалите държави от ЕС.
Техническите спецификации за новия визов стикер са определени в решение за изпълнение на Комисията. Регламентът се прилага не по-късно от 15 месеца след приемането на допълнителните технически спецификации, посочени в Регламент (ЕО) № 1683/95.
ОТКОГА СЕ ПРИЛАГА РЕГЛАМЕНТЪТ?
Той се прилага от 3 август 1995 г.
ОБЩА ИНФОРМАЦИЯ
За допълнителна информация вж.:Визова политика (Европейска комисия).  
ОСНОВНИ ПОНЯТИЯ
Шенгенски държави: Австрия, Белгия, Германия, Гърция, Дания, Естония, Исландия, Испания, Италия, Латвия, Литва, Лихтенщайн, Люксембург, Малта, Нидерландия, Норвегия, Полша, Португалия, Словакия, Словения, Унгария, Финландия, Франция, Чешката република, Швейцария и Швеция.
ОСНОВЕН ДОКУМЕНТ
Регламент (EО) № 1683/95 на Съвета от 29 май 1995 година за определяне на единен формат за визи (ОВ L 164, 14.7.1995 г., стр. 1—4)
Последващите изменения на Регламент (ЕО) № 1683/95 са включени в основния текст. Тази консолидирана версия е само за документална справка.
СВЪРЗАНИ ДОКУМЕНТИ
Регламент (ЕО) № 810/2009 на Европейския парламент и на Съвета от 13 юли 2009 година за създаване на Визов кодекс на Общността (Визов кодекс) (ОВ L 243, 15.9.2009 г., стр. 1—58).
Вж. консолидираната версия.
Регламент (ЕО) № 333/2002 на Съвета от 18 февруари 2002 година за единния формат на формуляра за поставяне на визите, които се издават от държавите-членки на лицата, които притежават пътен документ, който не е признат от държавата-членка, която е изготвила формуляра (ОВ L 53, 23.2.2002 г., стр. 4—6)
последно актуализация 01.02.2018(1) Обединеното кралство напуска Европейския съюз и става трета държава (държава извън ЕС) от 1 февруари 2020 г.